Oorspronklike Rice Krispies terug ná verbruikers klaDie oorspronklike Rice Krispies (Foto: Maroela Media) Nadat verbruikers gekla het oor die vreemde smaak van die nuwe Rice Krispies, het Kellogg’s aangekondig dat hy die oorspronklike weergawe van dié bekende ontbytkos terugbring. In 2018 het Kellogg’s die oorspronklike Rice Krispies met ŉ vanielje geur vervang, maar verbruikers was glad nie gelukkig met dié besluit nie. “Bring die oorspronklike Rice Krispies terug asseblief! Hierdie vanielje-goed is só aaklig,” het een verbruiker op Kellogg’s se Facebook-blad gekla. “Dit is die aakligste goed ooit. Rice Krispies was altyd stapelkos in my huis, maar nou sal ek dit nie eens in my huis inbring nie. Hoekom gee julle nie om oor jul handelsmerk en Suid-Afrikaners nie,” het ŉ ander geskryf. Maar Kellogg’s het wél geluister na verbruikers en het onlangs die oorspronklike Rice Krispies terug op die mark geplaas. Zandile Mposelwa, woordvoerder van Kellogg’s Suid-Afrika, het aan Maroela Media gesê dat hulle besef het dat mense die oorspronklike Rice Krispies mis, en dat hulle daarom dit teruggebring het. “Ons het geluister na ons verbruikers en ons verstaan dat baie van hulle die oorspronklike Rice Krispies meer geniet het, so ons het besluit om dit weer aan die mark bekend te stel, terwyl ons steeds die vanielje Rice Krispies ook verskaf. Só maak ons seker dat al die verskillende verbruikers gelukkig is,” sê Mposelwa. Hoewel verbruikers baie bly is oor die nuus en hul dankbaarheid daaroor op sosiale media uitspreek, sal die oorspronklike Rice Krispies jou nou veel meer uit die sak jaag as voorheen. Mposelwa sê die oorspronklike Rice Krispies moet nou van Brittanje ingevoer word, wat die prys van die produk gaan opjaag. Vanielje Rice Krispies kos sowat R40 vir ŉ boks van 400 g en R63 vir ŉ boks van 600 g, terwyl die oorspronklike Rice Krispies R70 vir ŉ boks van 510 g kos. Verbruikers was ook omgekrap omdat Kellogg’s-produkte soos Coco Pops en Strawberry Pops se formule verander het. Mposelwa sê hulle is verheug oor die goeie terugvoer wat hulle tot dusver op die herbekendstelling van dié produk ontvang het.